বাজেটের আগেই করের টাকা বরাদ্দ করল কেন্দ্র, কত পেল বাংলা?

কলকাতা: বয়েকা অর্থ নিয়ে কেন্দ্র সরকারকে (Central Government) বারবার নিশানা করেছেন রাজ্যের মুখ্যমন্ত্রী মমতা বন্দ্যোপাধ্যায় (Mamata Banerjee)। বিশেষ করে জিএসটি (GST) বাবদ প্রাপ্য টাকা না দেওয়া এবং বিভিন্ন প্রকল্পের বরাদ্দ টাকা আটকে থাকার অভিযোগ তিনি বারবার সামনে এনেছেন। তবে এর মধ্যেই রাজ্যের জন্য করের টাকা বরাদ্দ করেছে কেন্দ্র। জানা গিয়েছে, কেন্দ্র সরকারের তরফে কর বাবদ পশ্চিমবঙ্গকে (West Bengal) ১৩ হাজার ১৭ কোটি টাকা দেওয়া হয়েছে।

আগামী ১ ফেব্রুয়ারি কেন্দ্রীয় বাজেট (Union Budget 2025) পেশ হবে। তার আগে এই অর্থ বরাদ্দ করা হয়েছে। কেন্দ্র জানিয়েছে, এবারের মোট বরাদ্দের পরিমাণ ১ লক্ষ ৭০ হাজার ৩০ কোটি টাকা। এই টাকা রাজ্যগুলিকে উন্নয়নমূলক কাজ এগিয়ে নিয়ে যেতে সাহায্য করবে বলে জানিয়েছে মোদি সরকার।

আরও পড়ুন: বাংলায় স্কুলছুট শূন্য, অনেক পিছিয়ে বিহার! রিপোর্টে জানাল কেন্দ্র

তবে মুখ্যমন্ত্রী মমতা বন্দ্যোপাধ্যায় এরপরেও পুরোপুরি সন্তুষ্ট নন। তাঁর দাবি, এখনও আবাস যোজনা এবং ১০০ দিনের কাজের মতো গুরুত্বপূর্ণ প্রকল্পের অর্থ বকেয়া রয়েছে। মুখ্যমন্ত্রীর অভিযোগ, “আবাস যোজনায় বাংলা এক নম্বর হলেও টাকা দেওয়া হয়নি। তিন বছর ধরে বাংলার গরিব মানুষ বঞ্চিত। ১০০ দিনের টাকা আমরা নিজেদের থেকেই দিয়েছি।”

উল্লেখ্য, মমতা বন্দ্যোপাধ্যায়ের নেতৃত্বে পশ্চিমবঙ্গ সরকার রাজ্যের উন্নয়নে সক্রিয় ভূমিকা পালন করেছে। কিন্তু কেন্দ্র সরকার টাকা আটকে রেখে রাজ্যের এই প্রচেষ্টায় বাধা সৃষ্টি করছে বলে অভিযোগ। রাজ্যের জনকল্যাণমূলক কাজ এবং পরিকাঠামো উন্নয়নে বিপুল অর্থ প্রয়োজন। কর বাবদ কেন্দ্র থেকে প্রাপ্ত অর্থ কিছুটা স্বস্তি আনলেও, পুরানো বকেয়া মেটানো না হলে এই উন্নয়ন পরিকল্পনা কার্যকর করা কঠিন হবে বলে মনে করছেন রাজ্যের শীর্ষ আধিকারিকরা।